b'\n_START_ARTICLE_\nDuplar\n_START_SECTION_\nOpis in biologija\n_START_PARAGRAPH_\nObi\xc4\x8dajno je duplar svetlo sive ali rjave barve, na glavi in po vratu pa ima ble\xc5\xa1\xc4\x8de zeleno liso. V dol\xc5\xbeino dose\xc5\xbee okoli 33 cm, tehta pa okoli 300 g. Razpon peruti je pri odraslih pticah okoli 65 cm. Noge so kratke in rde\xc4\x8de barve. Spola se med seboj ne razlikujeta. _NEWLINE_Duplar je edina evropska vrsta golobov, ki gnezdi v duplu. \xc4\x8ce je v okolici dovolj dupel \xc4\x8drne \xc5\xbeolne ali drugih duplin, lahko osebki tvorijo majhne kolonije. Bivali\xc5\xa1\xc4\x8da si duplar izbira na sti\xc4\x8di\xc5\xa1\xc4\x8du med gozdom in poljem ali travnikom. Samice obi\xc4\x8dajni izle\xc5\xbeejo po dve beli jajci dolgi okoli 37 in \xc5\xa1iroki okoli 27 mm._NEWLINE_Gnezdi v gozdu, kjer se pogosto dru\xc5\xbei tudi z grivarji, prehranjuje pa se ve\xc4\x8dinoma na travnikih in poljih. Na leto ima od dva do tri zarode. Pozimi se del populacije seli v Sredozemlje.'